送粹公保德通守還朝
作者：蘇過
朝代：宋

paragraphs: 與君相見古並門，眉目炯炯清而溫。
天涯流落十年事，但指白髮俱忘言。
當時射策探月窟，想騎八駿超崑崙。
我時蹇步謾追逐，一蹶不復驂車輪。
豈期末路肯相顧，漂母頗亦哀王孫。
青衫塵土百僚底，忍饑不解安田園。
壯心消盡憂患在，乞憐何異從丘墦。
君才雅爲清廟器，未肯碌碌爭乘軒。
聊從州縣事下考，要爲慈母時平反。
吾庸多矣願自愛，舍魚不取從熊蹯。